Legal Document

Category: 371

Text:
25. ΒΑΣΙΛΙΚΟΝ ΔΙΑΤΑΓΜΑ υπ' αριθ. 219 της 14/27 Μαρτ. 1968 (ΦΕΚ Α΄ 62)  Περί υπαγωγής εις την ασφάλισιν του Ι.Κ.Α. των εφημεριδοπωλών των ασκούντων το επάγγελμα εις πόλεις ή κωμοπόλεις με πληθυσμόν κάτω των 6.000 κατοίκων. Έχοντες υπ' όψει: 1)Τας διατάξεις της παρ. 3 του άρθρ. 1 του Ν.Δ. 3871/1958 «περί υπαγωγής εις την ασφάλισιν του Ι.Κ.Α. των εφημεριδοπωλών των πρωτευουσών Νομών και άλλων τινών διατάξεων». 2)Γνώμην του Διοικητικού Συμβουλίου του Ι.Κ.Α., υποβληθείσαν ημίν δια της υπ' αριθ. 179366/1967 αναφοράς του Ιδρύματος. 3)Γνώμην του Συμβουλίου Κοινωνικής Ασφαλίσεως διατυπωθείσαν κατά την υπ' αριθ. 16/7.12.67 συνεδρίασιν αυτού της ΙΕ΄ Περιόδου. 4.Γνωμοδότησιν του Συμβουλίου Επικρατείας υπ' αριθ. 64/1968. Άρθρον μόνον.-Από της πρώτης του μεθεπομένου της δημοσιεύσεως του παρόντος μηνός, υπάγονται εις την ασφάλισιν του Ιδρύματος Κοινωνικών Ασφαλίσεων δι' άπαντας τους κλάδους ασφαλίσεως, συμφώνως προς την διέπουσαν τούτο νομοθεσίαν, οι εφημεριδοπώλαι, οι απασχολούμενοι με την πώλησιν εφημερίδων και περιοδικών, εις πόλεις ή κωμοπόλεις με πληθυσμόν κάτω των 6.000 κατοίκων, εις ας έχει επεκταθή η ασφάλισις του Ιδρύματος υπό τους όρους και προϋποθέσεις του άρθρ. 1 του Ν.Δ. 3871/1958 και του άρθρου μόνου του υπ' αριθ. 676/14/29.9.1960 Β. Δ/τος. Εις τον Ημέτερον επί της Εργασίας Υπουργόν, ανατίθεμεν την δημοσίευσιν και εκτέλεσιν του παρόντος.